SEAFCO ย้ำเป้ารายได้ปีนี้โต 10% รับแบ็คล็อกหนุน ลุ้นคว้างานเพิ่ม
SEAFCO ย้ำเป้ารายได้ปีนี้โต 10% รับแบ็คล็อกหนุน ลุ้นคว้างานเพิ่ม
SEAFCO ย้ำเป้ารายได้ปีนี้โต 10% รับแบ็คล็อกหนุน ลุ้นคว้างานเพิ่ม
25 พ.ค. 2563

นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ จำกัด (มหาชน) หรือ SEAFCO เปิดเผยว่า บริษัทฯ ยังคงเป้าหมายรายได้ปี 63 เติบโต 10% เป็น 3,300 ล้านบาท จากปีก่อนที่มีรายได้อยู่ที่ 3,062 ล้านบาท โดยไตรมาส 1/63 ทำได้แล้ว 869 ล้านบาท และคาดว่าจะสามารถรับรู้รายได้จากงานในมือ (Backlog) ณ สิ้นเดือนเม.ย.63 ที่อยู่ที่ 2,015 ล้านบาท แบ่งเป็นงานในประเทศ 97% หรือคิดเป็น 1,956.41 ล้านบาท และงานในต่างประเทศ 3% คิดเป็น 58.62 ล้านบาท เข้ามาในปีนี้ทั้งหมด
ขณะเดียวกันตั้งแต่วันที่ 1 ม.ค.63 ถึง 18 พ.ค.63 บริษัทฯ ได้เข้าร่วมประมูลงานทั้งสิ้น 68 โครงการ มูลค่ารวม 5,786 ล้านบาท แบ่งเป็นงานภาครัฐ 24 โครงการ มูลค่ารวม 1,705 ล้านบาท และงานภาคเอกชน 44 โครงการ มูลค่ารวม 4,081 ล้านบาท  ซึ่งบริษัทฯ ได้รับงานมาแล้วจำนวน 390 ล้านบาท แบ่งเป็น งานภาครัฐ 130 ล้านบาท และภาคเอกชน 260 ล้านบาท หรือคิดเป็น 6.75% ของมูลค่างานทั้งหมด และคาดยังมีโอกาสได้รับงานในมือเข้ามาเพิ่มเติมอีกอย่างต่อเนื่อง ซึ่งจะช่วยสนับสนุนงานในมือในปีนี้ให้เพิ่มขึ้น รวมถึงรายได้ก็จะเติบโตไปตามเป้าหมายที่วางไว้ได้
สำหรับโครงการที่อยู่ระหว่างดำเนินการในขณะนี้ มีด้วยกันทั้งสิ้น 13 โครงการ ได้แก่ Dusit Central Park, เดอะ มอลล์ราม 2, Grande Center Point Pattaya 2, โรงพยาบาลบำรุงราษฎร์, ถนนพระราม 3 ดาวคะนอง ทางด่วน, Mochit Complex, ทางหลวงพิเศษหมายเลข 81 บางใหญ่-กาญจนบุรี, Intercontinental Residences หัวหัน, Tonson One Residences, รถไฟทางคู่ประจวบคีรีขันธ์-ชุมพร, ทางยกระดับจากทางต่างระดับบางขุนเทียน-เซ็นทรัลพระราม 2, โรงพยาบาลจุฬาฯ และ ศูนย์ราชการ โซน C
ด้านแนวโน้มผลการดำเนินงานในไตรมาส 2/63 คาดว่าจะเติบโตต่อเนื่องจากไตรมาส 1/63 เนื่องจากบริษัทฯ ยังสามารถทำงานได้เต็มกำลังการผลิต และยังไม่เห็นผลกระทบจากการแพร่ระบาดของเชื้อไวรัสโควิด-19 อย่างมีนัยสำคัญ หลังมีปริมาณ Backlog ในมือค่อนข้างมาก แต่อย่างไรก็ตามหากเทียบกับช่วงเดียวกันของปีก่อน คาดว่าผลการดำเนินงานอาจปรับตัวลดลง จากไตรมาส 2/62 สามารถทำรายได้ไว้ค่อนข้างสูง